和陳柄臣見贈
作者：王庭珪
朝代：宋

paragraphs: 北人愁聽江南曲，細草新蒲幾回綠。
當年避敵初渡南，千官蒼黄飯不足。
中原亂後又逢春，邊頭只道無烟塵。
邇來公卿不生事，此事必屬非常人。
我曹生長江南樂，豈料翻成風土惡。
湖海元龍氣尚豪，贈我新詩何璀錯。
拾遺後出最能文，脩椽大屋今荒墳。
遠孫高材淹管庫，猶能落筆生烟雲。
山城相遇初相喜，共論大梁人物美。
莫學夷門抱關吏，謀竊兵符椎晉鄙。